MEDDELELSE FRA KOMMISSIONEN TIL EUROPA-PARLAMENTET OG RÅDET om evalueringen af handlingsprogrammet for udveksling, bistand og uddannelse med henblik på beskyttelse af euroen mod falskmøntneri ("Pericles"-programmet) /* COM/2013/0588 final */





MEDDELELSE FRA KOMMISSIONEN TIL EUROPA-PARLAMENTET OG RÅDET om evalueringen af handlingsprogrammet for udveksling, bistand og uddannelse med henblik på beskyttelse af euroen mod falskmøntneri ("Pericles"-programmet) 1. Indledning Pericles-programmet er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Programmet blev indført ved Rådets afgørelse 2001/923/EF af 17. december 2001[1] og blev ved Rådets afgørelse 2001/924/EF af 17. december 2001[2] udvidet til at omfatte alle EU's medlemsstater, herunder også dem, som ikke har indført euroen som fælles valuta. Programmets varighed er blevet forlænget til den 31. december 2013 i forbindelse med efterfølgende ændringer af disse basisretsakter ved Rådets afgørelser 2006/75/EF[3], 2006/76/EF[4], 2006/849/EF[5] og 2006/850/EF[6]. Programmets budget er på 1 mio. EUR pr. år. Denne meddelelse ledsager den endelige rapport om evalueringen af "Pericles"-programmet. Evalueringen sker i henhold til Rådets afgørelse 2006/849/EF om ændring af Rådets afgørelse 2001/923/EF, ifølge hvilken Kommissionen senest den 30. juni 2013 skal forelægge Europa-Parlamentet og Rådet en i forhold til programmets administrator uafhængig rapport, hvori evalueres programmets relevans, og en meddelelse om, hvorvidt programmet bør videreføres og justeres, ledsaget af et passende forslag. Evalueringen blev foretaget af OLAF's funktion for intern revision og evaluering bistået af en styringsgruppe, som også sikrede kvalitetskontrollen af evalueringen. Styringsgruppen bestod af repræsentanter for Den Europæiske Centralbank (afdelingen for bekæmpelse af falskmøntneri) og følgende tjenestegrene i Europa-Kommissionen: OLAF/D5 (Hercule, Pericles og beskyttelse af euroen), OLAF/R2 (Budget), Generalsekretariatet/C1 (Evaluering og forenkling) og GD Retlige Anliggender/B2 (Strafferet). 2. Vigtigste konklusioner af evalueringen Evalueringen omfattede en analyse af programmets relevans, dets europæiske og samlede merværdi samt dets effektivitet, gennemslagskraft og holdbarhed. Resultaterne af evalueringen er meget positive. Der er plads til forbedringer på visse områder med hensyn til effektivitet og gennemslagskraft, og det er blevet understreget, at de opnåede resultaters holdbarhed i væsentlig grad afhænger af, om det bliver muligt at fortsætte programmet efter 2013. 3. Fremtidsperspektiver Kommissionens forslag til Europa-Parlamentets og Rådets forordning om et handlingsprogram for udveksling, bistand og uddannelse med henblik på beskyttelse af euroen mod falskmøntneri (Pericles 2020-programmet)[7] og forslag til Rådets forordning om udvidelse af anvendelsen af forordning (EU) nr. .../2012 om et handlingsprogram for udveksling, bistand og uddannelse med henblik på beskyttelse af euroen mod falskmøntneri (Pericles 2020-programmet) til også at omfatte ikke-deltagende medlemsstater[8] vil, når først de er vedtaget, i vid udstrækning tage højde for forslagene til potentielle forbedringer. For eksempel omfatter forslagene bestemmelser om årlig rapportering om programmets resultater og klarere procedurer. Kommissionen vil endvidere tage resultaterne af denne evaluering med i betragtning i forbindelse med gennemførelsen af Pericles 2020-programmet gennem sine årlige arbejdsprogrammer. [1] EFT L 339 af 21.12.2001. [2] EFT L 339 af 21.12.2001. [3] EUT L 36 af 8.2.2006. [4] EUT L 36 af 8.2.2006. [5] EUT L 330 af 28.11.2006. [6] EUT L 330 af 28.11.2006. [7] 2011/0449(COD) – COM(2011)0913 – C7-0510/2011. [8] 2011/0446(APP) – COM(2011)0910.